暇日邀王天任諸公遊南坡天任有詩因次韻  其三
作者：虞儔
朝代：宋

paragraphs: 雨驟頻垂脚，山高故隠巔。
南坡疑斷路，平地怪流泉。
猿鶴誰爲伴，鳬鴻亦墮前。
梅黄雖借潤，榴火漫呈妍。
人世隙駒過，天形磨蟻旋。
雲容愁暮合，霞彩望朝鮮。
已負杖藜約，宜修香火緣。
江山如得助，風月敢論錢。
今日苦不樂，此情誰與宣。
高歌懷杜曲，晚賦擬樊川。
屋破時懸溜，弓驚不受弦。
好邀沽酒伴，却羨泛舟仙。
竹色杯中綠，花光筆下牋。
左持還有蟹，右畫更成圓。
自笑牛刀割，難安鷄肋拳。
補天非我事，聊爾繼新篇。